《春日怀金精旧游》
元代·刘崧

明月出东壁，众星亦煌煌。念我平生友，邈在天一方。

春风起中泽，百草何茫茫。岁月奄以逾，所悲半存亡。

缅怀昔合并，言笑得共将。朝游将军幕，暮宿羽士房。

列骑奏鼓笳，飞觞鸣佩珰。金精既揽秀，石华复褰芳。

汎渚拾翠羽，憩林撷玄霜。情好夙所敦，啸歌乐未央。

浮云一朝散，东西永相望。事往迹空存，时移心孔伤。

我行属绪春，怀远登崇冈。跋彼重滩阻，云石聿苍苍。

石鲸久潜伏，木鹤安能翔。岂无一尺书，感此道路长。

愿因托飘风，宛转吹君裳。终然虑回远，伫立以彷徨。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。